ระเบียบราชการฝ่ายตุลาการศาลยุติธรรมว่าด้วยการปล่อยชั่วคราว(ฉบับที่ ๒)พ.ศ. ๒๕๖๒ โดยที่พระราชบัญญัติแก้ไขเพิ่มเติมประมวลกฎหมายวิธีพิจารณาความอาญา(ฉบับที่๓๐) พ.ศ. ๒๕๕๘ ได้กำหนดหลักเกณฑ์ในการปล่อยชั่วคราว โดยการนำอุปกรณ์อิเล็กทรอนิกส์หรืออุปกรณ์อื่นใดที่สามารถใช้ตรวจสอบหรือจำกัดการเดินทางของผู้ต้องหาหรือจำเลยมาใช้ในการปล่อยชั่วคราว จึงสมควรแก้ไขเพิ่มเติมระเบียบราชการฝ่ายตุลาการศาลยุติธรรมว่าด้วยการปล่อยชั่วคราวที่ใช้บังคับอยู่เดิมให้สอดคล้องกันอาศัยอำนาจตามความในมาตรา๕ แห่งพระธรรมนูญศาลยุติธรรม ซึ่งแก้ไขเพิ่มเติมโดยพระธรรมนูญศาลยุติธรรม(ฉบับที่ ๓) พ.ศ. ๒๕๕๑ ประธานศาลฎีกาจึงวางระเบียบราชการฝ่ายตุลาการศาลยุติธรรม ดังต่อไปนี้ข้อ ๑ ระเบียบนี้เรียกว่าระเบียบราชการฝ่ายตุลาการศาลยุติธรรมว่าด้วยการปล่อยชั่วคราว (ฉบับที่ ๒) พ.ศ. ๒๕๖๒ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ให้ยกเลิกความในข้อ๘ แห่งระเบียบราชการฝ่ายตุลาการศาลยุติธรรมว่าด้วยการปล่อยชั่วคราวพ.ศ. ๒๕๔๘ และให้ใช้ความต่อไปนี้แทนข้อ ๘ ในการอนุญาตให้ปล่อยชั่วคราวศาลจะกำหนดเงื่อนไขเกี่ยวกับที่อยู่ของผู้ต้องหาหรือจำเลยหรือเงื่อนไขอื่นใดให้ผู้ต้องหาหรือจำเลยปฏิบัติเช่น ให้รายงานตัวต่อเจ้าพนักงานหรือบุคคลตามที่ศาลเห็นสมควร วางข้อจำกัดเกี่ยวกับสถานที่อยู่อาศัยหรือการเดินทางออกไปนอกสถานที่อยู่อาศัย วางข้อจำกัดเกี่ยวกับการประกอบอาชีพหรือการงานบางอย่างหรือวางข้อจำกัดเกี่ยวกับการเข้าไปในสถานที่บางแห่งที่อาจก่อให้เกิดการกระทำความผิดอีกเป็นต้น หรือในกรณีที่ผู้ต้องหาหรือจำเลยยินยอมจะสั่งให้ใช้อุปกรณ์อิเล็กทรอนิกส์หรืออุปกรณ์อื่นใดที่สามารถใช้ตรวจสอบหรือจำกัดการเดินทางของผู้ต้องหาหรือจำเลยทั้งนี้ เพื่อป้องกันการหลบหนีหรือภัยอันตราย หรือความเสียหายที่อาจเกิดขึ้นก็ได้และหากผู้ต้องหาหรือจำเลยไม่ปฏิบัติตามเงื่อนไขนั้นให้ศาลพิจารณาเพิกถอนคำสั่งอนุญาตให้ปล่อยชั่วคราวได้ข้อ ๔ ให้เพิ่มความต่อไปนี้เป็นข้อ๘/๑ แห่งระเบียบราชการฝ่ายตุลาการศาลยุติธรรมว่าด้วยการปล่อยชั่วคราว พ.ศ. ๒๕๔๘ข้อ ๘/๑ เมื่อผู้ต้องหาหรือจำเลยมีความประสงค์ขอปล่อยชั่วคราว ให้เจ้าหน้าที่ผู้รับผิดชอบในการปล่อยชั่วคราวแจ้งให้ผู้ต้องหาหรือจำเลยทราบว่ามีสิทธิขอใช้อุปกรณ์อิเล็กทรอนิกส์หรืออุปกรณ์อื่นใดที่สามารถใช้ตรวจสอบหรือจำกัดการเดินทางของผู้ต้องหาหรือจำเลยได้โดยให้แจ้งข้อจำกัดในการใช้อุปกรณ์ให้ผู้ต้องหาหรือจำเลยทราบด้วยการยื่นคำร้องขอปล่อยชั่วคราวโดยใช้อุปกรณ์อิเล็กทรอนิกส์หรืออุปกรณ์อื่นใด ให้เป็นไปตามหลักเกณฑ์และวิธีการที่สำนักงานศาลยุติธรรมกำหนดในกรณีผู้ต้องหาหรือจำเลยมีอายุไม่ถึงสิบแปดปีบริบูรณ์ แม้ผู้นั้นยินยอมศาลจะสั่งให้ใช้อุปกรณ์อิเล็กทรอนิกส์หรืออุปกรณ์อื่นใดที่สามารถใช้ตรวจสอบหรือจำกัดการเดินทางของผู้ต้องหาหรือจำเลยได้ต่อเมื่อผู้นั้นมีพฤติการณ์ที่อาจเป็นภัยต่อบุคคลอื่นอย่างร้ายแรงหรือมีเหตุสมควรประการอื่นข้อ ๕ ให้เพิ่มความต่อไปนี้เป็นข้อ๘/๒ แห่งระเบียบราชการฝ่ายตุลาการศาลยุติธรรมว่าด้วยการปล่อยชั่วคราวพ.ศ. ๒๕๔๘ข้อ ๘/๒ ในกรณีที่ศาลอนุญาตให้ปล่อยชั่วคราวโดยใช้อุปกรณ์อิเล็กทรอนิกส์ หรืออุปกรณ์อื่นใดที่สามารถใช้ตรวจสอบหรือจำกัดการเดินทางของผู้ต้องหาหรือจำเลยให้เจ้าหน้าที่ผู้รับผิดชอบในการปล่อยชั่วคราวแจ้งศูนย์ควบคุมและติดตามการปล่อยชั่วคราวโดยใช้อุปกรณ์อิเล็กทรอนิกส์ทราบ เพื่อดำเนินการเปิดใช้ระบบอุปกรณ์ดังกล่าวถ้าปรากฏว่าอุปกรณ์ดังกล่าวถูกทำลายหรือทำให้ใช้การไม่ได้ไม่ว่าโดยวิธีใด หรือผู้ต้องหาหรือจำเลยออกนอกพื้นที่กำหนดหรือเข้าเขตพื้นที่สั่งห้าม ให้ศูนย์ควบคุมและติดตามการปล่อยชั่วคราวโดยใช้อุปกรณ์อิเล็กทรอนิกส์แจ้งให้เจ้าหน้าที่ผู้รับผิดชอบในการปล่อยชั่วคราวทราบโดยเร็วเพื่อจัดทำรายงานพฤติการณ์ให้ศาลทราบและมีคำสั่งตามที่เห็นสมควรและในกรณีที่อุปกรณ์ดังกล่าวถูกทำลายหรือทำให้ใช้การไม่ได้ไม่ว่าโดยวิธีใด ให้แจ้งพนักงานฝ่ายปกครองหรือตำรวจโดยไม่ชักช้าเพื่อติดตามจับกุมต่อไปด้วยเมื่อมีพฤติการณ์เป็นกรณีฉุกเฉินหรือมีเหตุจำเป็นอื่น หรือมีกรณีที่ศาลเห็นสมควรให้ยุติการควบคุมและติดตามการปล่อยชั่วคราวให้ศาลมีคำสั่งปลดหรือปิดอุปกรณ์อิเล็กทรอนิกส์หรืออุปกรณ์อื่นใดที่สามารถใช้ตรวจสอบหรือจำกัดการเดินทางของผู้ต้องหาหรือจำเลยชั่วคราวหรือถาวรแล้วแต่กรณี และให้เจ้าหน้าที่ผู้รับผิดชอบในการปล่อยชั่วคราวแจ้งศูนย์ควบคุมและติดตามการปล่อยชั่วคราวโดยใช้อุปกรณ์อิเล็กทรอนิกส์ทราบโดยเร็วเพื่อดำเนินการตามคำสั่งศาลต่อไปประกาศณ วันที่ ๒๘ สิงหาคม พ.ศ. ๒๕๖๒ชีพ จุลมนต์ประธานศาลฎีกาพิไลภรณ์/จัดทำ๑๙ กันยายน ๒๕๖๒วิชพงษ์/ตรวจ๒๐ กันยายน ๒๕๖๒[๑]ราชกิจจานุเบกษา เล่ม ๑๓๖/ตอนที่ ๙๖ ก/หน้า ๑๕/๑๓ กันยายน ๒๕๖๒